**Informatīvais ziņojums**

**"Par Ekonomiskās sadarbības un attīstības organizācijas rekomendācijām korporatīvās pārvaldības jomā"**

**I. Informatīvā ziņojuma izstrādes nepieciešamības pamatojums**

Šis informatīvais ziņojums ietver informāciju par Latvijas valsts institūciju paveikto, īstenojot Ekonomiskās sadarbības un attīstības organizācijas (turpmāk - ESAO) Korporatīvās pārvaldības komitejas rekomendāciju Latvijai, kas ietvertas ESAO ziņojumā par korporatīvo pārvaldību Latvijā, ieviešanu. Informatīvais ziņojums sagatavots atbilstoši Ministru kabineta 2016. gada 18. augusta sēdē Tieslietu ministrijai dotajam uzdevumam (prot. nr. 41 4. §, 10.punkts), kas paredz Tieslietu ministrijai iesniegt Ministru kabinetā informatīvo ziņojumu par ESAO rekomendāciju ieviešanas progresu pirms attiecīgā pēc-iestāšanās ziņojuma izskatīšanas ESAO Korporatīvās pārvaldības komitejā.

**II. Prioritārā rekomendācija**

**Prioritārā rekomendācija**: *Lai nodrošinātu akcionāru tiesību piemērošanu un vienlīdzīgu attieksmi pret akcionāriem, Latvijai jānovērš trūkumi, kas identificēti attiecībā uz saistīto pušu darījumiem un to atklāšanu, līdz 2016. gada beigām pieņemot nepieciešamos normatīvos aktus, lai stiprinātu šo regulējumu*.

Rekomendācija ir ņemta vērā, izstrādājot likumprojektu "Grozījumi Finanšu instrumentu tirgus likumā" un likumprojektu "Grozījumi Komerclikumā". Abi likumprojekti iesniegti izskatīšanai Saeimā 2016. gada 8. novembrī. Likumprojekts "Grozījumi Finanšu instrumentu tirgus likumā" (Saeimas reģ. Nr. 746/Lp12) pieņemts Saeimā 1. lasījumā 2016. gada 15. decembrī, savukārt likumprojekts "Grozījumi Komerclikumā" (Saeimas reģ.Nr. 749/Lp12) pieņemts 1. lasījumā 2016. gada 1. decembrī. Ņemot vērā minēto, rekomendācijas izpilde turpinās.

Likumprojekti ietver saistītās puses definīciju, paredzot, ka akciju sabiedrībām, kuru akcijas ir iekļautas regulētajā tirgū, tiek piemērota tāda pati definīcija, kāda paredzēta Starptautiskajos grāmatvedības standartos. Tādējādi tiek novērsta situācija, kāda pastāvēja līdz šim, kad normatīvajā regulējumā, kas piemērojams akciju sabiedrībām, kuru akcijas ir iekļautas regulētajā tirgū (Komerclikumā un Gada pārskatu un konsolidēto gadu pārskatu likumā), tika lietotas dažādas saistīto pušu definīcijas.

Likumprojekts "Grozījumi Finanšu instrumentu tirgus likumā" paredz kārtību, kādā izvērtējami, noslēdzami, saskaņojami un atklājami tie saistīto pušu darījumi, kurus slēdz akciju sabiedrības, kuru akcijas ir iekļautas regulētajā tirgū. Minētais likumprojekts izdala divu veidu saistīto pušu darījumus: netipiski darījumi (tādi, kas nav slēgti akciju sabiedrības parasti veicamās komercdarbības ietvaros vai neatbilst parastajiem tirgus nosacījumiem) un nozīmīga apjoma darījumi (tādi, kas atbilst likumā noteiktajiem kvantitatīvajiem kritērijiem). Netipiski saistīto pušu darījumi ir slēdzami Komerclikumā noteiktajā kārtībā (proti, tiem nepieciešama padomes vai akcionāru sapulces piekrišana). Pirms darījuma slēgšanas valde sniedz revīzijas komitejai informāciju par darījumu. Tāpat arī padome var pieaicināt revīzijas komiteju sniegt viedokli par netipisku saistīto pušu darījumu. Padome viedokļa sniegšanai var pieaicināt arī citu (ārējo) ekspertu. Pēc darījuma noslēgšanas informācija par darījumu ir atklājama Finanšu instrumentu tirgus likumā noteiktajā kārtībā. Papildus minētajam akciju sabiedrībai ir jāizstrādā procedūra, saskaņā ar kuru akciju sabiedrība konstatē, vai darījums ir netipisks, kā arī reizi gadā jāveic izvērtējums, vai akciju sabiedrība ir identificējusi netipiskos darījumus un ievērojusi to noslēgšanas un atklāšanas kārtību. Savukārt nozīmīga apjoma saistīto pušu darījumiem nav piemērojami Komerclikuma noteikumi par saistīto pušu darījumu noslēgšanu. Taču minētie darījumi (tāpat kā netipiski saistīto pušu darījumi) ir atklājami Finanšu instrumentu tirgus likumā noteiktajā kārtībā, kā arī par šiem darījumiem valdei ir jāsniedz informācija revīzijas komitejai pirms darījuma noslēgšanas.

**III. Papildu rekomendācijas**

**Papildu rekomendācija Nr. 1: *Stiprināt biržā kotēto sabiedrību tiesisko regulējumu.*** *Latvijai jāturpina progress, ko tā ir sasniegusi, lai stiprinātu efektivitāti komerclietu izskatīšanai tiesā. Valdībai jāturpina tās iesāktais maksātnespējas tiesiskā regulējuma novērtējums. Turklāt Latvijai jāievieš grozījumi Finanšu instrumentu tirgus likumā, lai stiprinātu Finanšu un kapitāla tirgus komisijas piemērošanas kapacitāti un lai padarītu skaidrāku revīzijas komitejas lomu, sastāvu un darbību.*

**Tiesu sistēmas reformas.**

Tiesu namu reforma. Reformas īstenošana ir atbalstīta ar Tieslietu padomes 2014. gada 16. jūnija sēdē un Ministru kabineta 2014. gada 5. augusta sēdē pieņemtajiem lēmumiem, atbalstot rīcības virzienu, kas paredz pakāpeniski apvienot apgabaltiesu darbības teritorijā esošo rajonu (pilsētu) tiesas, sākotnēji reformu ieviešot Rīgas tiesu apgabalā. Saskaņā ar Valdības rīcības plānā Deklarācijas par Māra Kučinska vadītā Ministru kabineta iecerēto darbību īstenošanai doto uzdevumu tiesu darbības teritoriju reforma pabeidzama 2018. gadā.

Reformas galvenie mērķi ir - lietu sadales nejaušības un tiesnešu specializācijas principa vienlaicīga nodrošināšana, nevienmērīgas tiesu noslodzes novēršana, kā arī tiesvedības termiņa samazināšana. Reformas būtība – viena tiesu apgabala ietvaros tiek apvienotas vairāku tiesu teritorijas, juridiski izveidojot vienu lielāku tiesu. Šīs jaunās teritorijas ietvaros tiesa turpina darboties visās līdzšinējo tiesu atrašanās vietās, nodrošinot iedzīvotājiem pieejamību tiesai. Reforma nozīmē tiesu un to sastāvā esošo zemesgrāmatu nodaļu reformu organizatoriskā līmenī: tiesu vada viens tiesas priekšsēdētājs, tajā ir vienota lietu sadales sistēma un tiesnešu slodžu izlīdzināšana notiek pēc vienota principa.

Reformas īstenošana tika uzsākta 2015. gadā, apvienojot vairāku Rīgas tiesu apgabala tiesu teritorijas. Rīgas Centra rajona tiesa 2015. gada 1. martā tika pievienota Rīgas pilsētas Vidzemes priekšpilsētas tiesai. Siguldas rajona tiesa 2015. gada 1. martā, bet Jūrmalas pilsētas tiesa un tās sastāvā esošā zemesgrāmatu nodaļa 2015. gada 1. augustā tika pievienota Rīgas rajona tiesai. No 2016. gada 1. februāra reforma ieviesta Latgales tiesu apgabalā, kurā šobrīd ir divas rajona (pilsētas) tiesas un divas zemesgrāmatu nodaļas: Daugavpils tiesa un Daugavpils tiesas zemesgrāmatu nodaļa un Rēzeknes tiesa un Rēzeknes tiesas zemesgrāmatu nodaļa. Savukārt, pamatojoties uz Tieslietu padomes 2016. gada 28. novembra lēmumu, Rīgas pilsētas Zemgales priekšpilsētas tiesa ar 2017. gada 1. februāri tiks pievienota Rīgas pilsētas Kurzemes rajona tiesai, precizējot reorganizētās tiesas nosaukumu – Rīgas pilsētas Pārdaugavas tiesa.

2016. gada jūnijā tika rīkota visu tiesu priekšsēdētāju un zemesgrāmatu nodaļu priekšnieku sanāksme, kurā tika apspriests Latgales tiesu apgabalā īstenotās reformas sākotnējais novērtējums un gūts apstiprinājums par reformas pozitīvo ietekmi uz izvirzīto mērķu sasniegšanu un tiesu darba efektivizēšanu. Savukārt 2016. gada 6.-7. oktobrī notika Latvijas tiesu priekšsēdētāju un zemesgrāmatu nodaļu vadītāju konference "Turpmākie soļi tiesu namu reformas ieviešanā", kuras mērķis bija kopīgi pārrunāt turpmākos soļus tiesu namu reformas īstenošanā, vienojoties par atbilstošāku ieviešanas modeli, identificēt iespējamās problēmas, kā arī tiesu priekšsēdētāju un zemesgrāmatu nodaļu vadītāju lomu pārmaiņu procesā. Minētajā sanāksmē tika uzklausīti Eiropas komisijas (*Jože Štrus*, Eiropas Komisija, Tiesiskuma un Patērētāju tiesību direktorāts) un ESAO (*Chloe Lelievre*, ESAO, Publiskās pārvaldes direktorāts) pārstāvju viedokļi par Eiropas Savienības dalībvalstu pieredzi tiesu darbības teritorijas reformu ieviešanā. Ekspertu viedokļi apliecināja, ka tiesu darbības teritoriju reforma tiek atzīta par būtisku instrumentu tiesu efektivitātes paaugstināšanai un reformas īstenošana apstiprina kopējo tendenci ne tikai starp Baltijas valstīm, bet arī starp Eiropas Savienības dalībvalstīm. Sanāksmē tika panākta vienošanās par reģionālo vizīšu organizēšanu, lai pieaicinot prokuratūras un policijas pārstāvjus, pārrunātu tiesu darbības teritorijas reformas ieviešanas nosacījumus konkrētos tiesu apgabalos. Līdz 2016. gada nogalei šādas diskusijas bija organizētas Kurzemes, Zemgales un Rīgas tiesu apgabalā.

Pamatojoties uz diskusiju rezultātiem reģionālajās vizītēs, kā arī sniedzot novērtējumu par reformas gaitu Latgales tiesu apgabalā, 2017. gada martā plānota atkārtota tiesu priekšsēdētāju un zemesgrāmatu nodaļu priekšnieku sanāksme, kurā jau tiks diskutēts par visu līdz šim nereorganizēto tiesu reorganizācijas plāniem.

Šķīrējtiesas. Grozījumi Šķīrējtiesu likumā pilnveido valsts uzraudzības mehānismu pār šķīrējtiesām. Svarīgākās izmaiņas saistītas ar grozījumiem, kas vērsti uz to, lai:

a) stiprinātu pienākumu pastāvīgajai šķīrējtiesai būt sasniedzamai tās atrašanās vietas adresē, novēršot gadījumus, kad pastāvīgā šķīrējtiesa nav sasniedzama vai atrodama. Grozījumi paredz pastāvīgās šķīrējtiesas dibinātājam pienākumu iesniegt Uzņēmumu reģistrā nekustamā īpašuma īpašnieka izsniegtu piekrišanu šķīrējtiesas atrašanās vietas adreses reģistrācijai, izņemot gadījumu, ja īpašnieks ir viens no patstāvīgās šķīrējtiesas dibinātājiem;

b) paplašinātu pastāvīgās šķīrējtiesas reglamentā norādāmo ziņu apjomu, paredzot, ka tajā norādāma arī interneta mājaslapas adrese;

c) nodrošinātu Uzņēmumu reģistram iespēju efektīvi kontrolēt šķīrējtiesnešu piederību ne vairāk kā trim šķīrējtiesām.

Grozījumi paredz šķīrējtiesu reģistrā reģistrētās pastāvīgās šķīrējtiesas dibinātājam pienākumu līdz 2017. gada 1. martam iesniegt Uzņēmumu reģistram dokumentus, kas apliecina Šķīrējtiesu likumā ietvertajos grozījumus paredzēto prasību izpildi. Ja minētais pienākums netiks izpildīts, tiks pieņemts lēmums par pastāvīgās šķīrējtiesas izslēgšanu no šķīrējtiesu reģistra.

Mediācija. Kā nākamie soļi tiesas ieteiktas mediācijas attīstībā tiek īstenoti divi pilotprojekti. Pirmā pilotprojekta ietvaros sertificētu mediatoru bezmaksas konsultāciju pieejamība sākotnēji tika nodrošināta divās Rīgas tiesu apgabala tiesās (Rīgas rajona tiesā un Rīgas pilsētas Latgales priekšpilsētas tiesā) un šī iespēja saņemt sertificēta mediatora bezmaksas konsultāciju tiek nodrošināta ikvienam, kas nonācis līdz civiltiesiska strīda risināšanai.

Kopumā sertificētu mediatoru bezmaksas konsultācijas ir pieejamas šādās rajona (pilsētas) tiesās – Rīgas pilsētas Latgales priekšpilsētas tiesā, Rīgas pilsētas Vidzemes priekšpilsētas tiesā, Rīgas rajona tiesā, tāpat arī Jelgavas rajona tiesā, Valmieras rajona tiesā un Aizkraukles rajona tiesā. Rīgas apgabaltiesā mediācijas pilotprojekts uzsākts 2017. gada janvārī.

Otrais pilotprojekts uzsākts, pateicoties Demogrāfijas lietu centra atbalstam, radot iespēju paplašināt mediācijas pieejamību. Pilotprojektā plānots iesaistīt 300 pārus (pirmās piecas mediācijas sesijas (katra 60 minūšu apmērā), ko vadīs sertificēts mediators, pusēm būs bez maksas). Pilotprojekts uzsākts, lai vecāki ar bērniem varētu atrisināt jau tiesā uzsāktos, kā arī līdz tiesai vēl nenonākušos ģimenes strīdus un domstarpības, proti, liekot īpašu uzsvaru uz ģimenes strīdu risināšanu, tādējādi uzsverot ģimenes stiprināšanas nepieciešamību un nozīmību, bērna labklājības nodrošināšanu. Pilotprojekts ilgs līdz 2017. gada beigām un tā kopējās izmaksas ir 45 tūkstoši *euro*.

Eiropas Sociālā fonda (turpmāk – ESF) projekta ietvaros plānots izveidot darba grupu, lai koordinētu turpmāku mediācijas attīstību un mediācijas procesa apmācību procesu.

ESF projekts. Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plāns 2014.-2020. gadam tika apstiprināts Ministru kabinetā 2015. gada 9. martā. Plāna mērķis - stiprināt cilvēkresursu kapacitāti tiesu varā, tādejādi nodrošinot ātrāku, kvalitatīvāku lietu izskatīšanu komercdarbības vides uzlabošanas sekmēšanai. Pirmie soļi plāna īstenošanai tika veikti 2016. gadā, projekta īstenošanas beigu termiņš ir 2022. gads.

Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plāna 2014.-2020. gadam ietvaros plānots veikt Latvijas tiesu sistēmas (un viena no sastāvdaļām ir – neatkarība) novērtējumu. Proti, piesaistot ārvalstu ekspertus, kas darbojas starptautisko organizāciju ietvaros, ir iecerēts veikt Latvijas tieslietu sistēmas visaptverošo novērtējumu. Novērtējums ietvers neatkarīgu analīzi attiecībā uz Latvijas tiesu sistēmas darbību, kā arī rekomendācijas tās iespējamai pilnveidei un modernizācijai. Secinājumus plānots izmantot kā bāzi ilgtermiņa politikas plānošanas dokumentu izstrādei un normatīvo aktu iespējamiem grozījumiem. Plānots, ka izvērtējums tiks veikts līdz 2018. gadam.

Tiesnešu, tiesu darbinieku atalgojums. Uzsākta tiesu darbinieku un tiesnešu algu reforma, lai nodrošinātu atbilstošu atlīdzību, paredzot mēnešalgu pakāpenisku paaugstināšanu triju gadu periodā. Izstrādātie priekšlikumi par tiesnešu un prokuroru atalgojuma palielināšanu tika apspriesti arī Tieslietu padomē. Atbalstītais risinājums paredz tiesneša mēnešalgu noteikt, piesaistot Centrālās statistikas pārvaldes oficiālajā statistikas paziņojumā publicētajam valstī strādājošo aizpagājušā gada mēneša vidējās darba samaksas apmēram, kas noapaļots pilnos *euro*, piemērojot koeficientu 3.27. Gan Ministru kabinets, gan Saeima, pieņemot valsts budžetu 2017. gadam, ir atbalstījuši Tieslietu ministrijas iniciatīvu paaugstināt tiesu sistēmas darbinieku mēnešalgu no 2017. gada un tiesnešu atalgojuma palielināšanu, atbalstot papildu finansējuma piešķiršanu no 2018. gada.

Grozījumi procesuālos likumos, kas stājās spēkā 2017. gada 1. janvārī, veicina ekonomiju valsts budžeta līdzekļiem, jo vienkāršo tiesu dokumentu paziņošanas kārtību. Tādejādi rasta iespēja resursus, kas nepieciešami, lai nodrošinātu dokumentu saziņas funkcionalitāti, novirzīt tiesu darbinieku atalgojuma palielināšanai.

**Maksātnespējas jomas reformas**. Turpinās darbs pie jau 2014. gadā iesāktās maksātnespējas procesa administratoru (turpmāk – administratori) reformas. Pašlaik no kopējā likumprojekta "Grozījumi Maksātnespējas likumā" ir izdalīta daļa no apspriestajiem jautājumiem, lai nodrošinātu, ka nepieciešamie grozījumi tiek ieviesti pakāpeniski. Izdalīto likumprojektu Saeima atbalstīja, un 2017. gada 6. janvārī tas stājās spēkā.

Likumā "Grozījumi Maksātnespējas likumā" ietvertās galvenās izmaiņas:

* tiesiskās aizsardzības procesos tagad būs uzraugošā persona (brīvi izraudzīta persona) – piemērojams no 2017. gada 1. jūlija;
* pilnveidots regulējums par Elektronisko maksātnespējas uzraudzības sistēmu, kā arī Maksātnespējas administrācijas tīmekļvietnē publicējamo informāciju – stājas spēkā 2018. gada 1. jūlijā;
* mainīta iekļūšanas kārtība administratora profesijā un administratoru uzraudzības regulējums (tai skaitā atcelšana no amata un darbības apturēšana), proti, uzdevuma saistībā ar administratoru iekļūšanu profesijā īstenošana ir atdota atpakaļ valstij. Noteikta administratoru eksaminācija pirms iecelšanas amatā un regulāra kvalifikācijas eksāmena kārtošana. Eksāmenu organizēšanu nodrošinās Maksātnespējas administrācija. Piebilde – tie administratori, kuriem pašlaik ir izsniegts sertifikāts, turpina darboties, pamatojoties uz sertifikātu, bet pēc tā darbības termiņa beigām, lai iegūtu tiesības turpināt darboties profesijā un tiktu iecelts administratora amatā, administrators kārto kvalifikācijas eksāmenu tuvākajā tā rīkošanas reizē. Piebilde 2 – Maksātnespējas administrācija pirmo eksāmenu rīkos, sākot ar 2017. gada 1. jūniju;
* administratoram ir noteikts pienākums kārtot lietvedību savā prakses vietā un ieņēmumu un izdevumu uzskaiti – piemērojams no 2017. gada 1. jūlija;
* noteikta disciplināratbildība;
* ieviesta iespēja ne mazāk kā ¼ kreditoru pieprasīt administratora darbības revīziju;
* precīzāk regulēti Maksātnespējas administrācijas pieņemamie lēmumi, uzdevumi un tiesības, tai skaitā piešķirtas tiesības ierasties pie tiesiskās aizsardzības procesa uzraugošās personas un administratora prakses vietā vai parādnieka – juridiskās personas – atrašanās vietā (par pēdējo – būs no 2017. gada 1. jūlija).

Administratoru uzraudzības, ko veic Maksātnespējas administrācija, efektīvākai nodrošināšanai ir izveidota Elektroniskā maksātnespējas uzraudzības sistēma, kurā administratori iesniedz savus darbības pārskatus. Tā nodrošina ne tikai iespēju ātrāk konstatēt pārskata neiesniegšanas faktu, bet arī pārbaudīt tajos norādīto informāciju. Tāpat minētā sistēma atvieglo administratīvo slogu administratoriem, jo atgādina par pārskatu iesniegšanas termiņa tuvošanos.

Līdz ar Elektroniskās maksātnespējas uzraudzības sistēmas izveidi, kā arī uzņēmējdarbības riska valsts nodevas daļēju pārdali Maksātnespējas administrācijai, ir nodrošināta iespēja Maksātnespējas administrācijai pilnvērtīgāk un vispusīgāk uzraudzīt administratoru rīcību un maksātnespējas procesu norisi.

Tomēr Maksātnespējas administrācija ir tikai viena no uzraugošajām institūcijām. Noziedzīgu nodarījumu, kas saistīti ar maksātnespējas jomu pirms un pēc procesa uzsākšanas, izmeklēšana un novēršana ir būtiska tam, lai nodrošinātu efektīvu un likumīgu procesa norisi. Tādējādi pašlaik ir pievērsta pastiprināta uzmanība Valsts policijas spējām izmeklēt šādus noziedzīgus nodarījumus, Valsts policijai vienojoties ar Maksātnespējas administrāciju par ciešāku sadarbību, kā arī Valsts policijas darbinieku izglītošanu maksātnespējas jomā.

Lai iegūtu skaidru priekšstatu par darbībām, ko nepieciešams veikt maksātnespējas jomas tālākai attīstībai, tai skaitā tiesiskās aizsardzības procesu un maksātnespējas procesu caurspīdīguma nodrošināšanai, tika izstrādātas Maksātnespējas politikas attīstības pamatnostādnes 2016.–2020. gadam un to īstenošanas plāns (Ministru kabinetā akceptēts 2016. gada 21. septembrī). Tajās ietvertie pasākumi kopumā sadalīti četros rīcības virzienos (tiesiskās aizsardzības procesu biežāka piemērošana, maksimāls atgūstamo līdzekļu palielinājums, fiziskās personas maksātnespējas procesa piemērošana godprātīgām personām, kā arī maksimāli nodrošināt, ka administratori ir kvalificēti un profesionāli speciālisti), lai kopumā nodrošinātu maksātnespējas jomas attīstību.

Jautājumā par interešu konflikta novēršanu attiecībā uz administratoriem jāpiemin arī, ka saskaņā ar likuma "Par interešu konflikta novēršanu valsts amatpersonu darbībā" (turpmāk – IKNL) 4. panta pirmās daļas 26. punktu maksātnespējas procesa administratori ir valsts amatpersonas un tiem ir saistoši šajā likumā noteiktie pienākumi, ierobežojumi un aizliegumi. Nosakot to, ka maksātnespējas procesa administratori ir valsts amatpersonas, tika veikti IKNL grozījumi, kas atļauj savienot maksātnespējas procesa administratora amatu ar advokāta amatu, kā arī izstrādāta speciāla valsts amatpersonu deklarācijā norādāmo ziņu kārtība, nodrošinot, ka maksātnespējas procesa administrators, kurš vienlaikus ir arī advokāts, deklarācijā sniedz informāciju par gūtajiem ienākumiem, neatklājot informāciju par klientu. Vienlaikus, lemjot par likumprojektu "Grozījumi Maksātnespējas likumā", Saeimā pirmo reizi tika skatīts jautājums par iespējamību atcelt administratoriem noteikto valsts amatpersonas statusu. Tomēr, neraugoties uz Saeimas Juridiskās komisijas viedokli, Saeimā tika nospriests, ka pašlaik nav pamata to atcelt.

**Finanšu un kapitāla tirgus komisijas uzraudzības kapacitātes stiprināšana.**

Ieviešot Eiropas Parlamenta un Padomes 2013. gada 22. oktobra Direktīvu 2013/50/ES, ar kuru groza Eiropas Parlamenta un Padomes Direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, Eiropas Parlamenta un Padomes Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un Komisijas Direktīvu2007/14/EK, ar ko nosaka sīki izstrādātus noteikumus Direktīvas 2004/109/EK atsevišķu noteikumu īstenošanai, tika veikti grozījumi Finanšu instrumentu tirgus likumā. Likums "Grozījumi Finanšu instrumentu tirgus likumā" stājās spēkā 2016. gada 29. jūnijā. Ar attiecīgo likumu tiek ievērojami palielinātas Finanšu un kapitāla tirgus komisijas piemērojamās sankcijas par informācijas atklātības prasību neievērošanu un par prasību, kas paredz obligāto akciju atpirkšanas piedāvājumu izteikšanu, neievērošanu.

Tādējādi par Finanšu instrumentu tirgus likuma prasību neievērošanu informācijas atklāšanas jomā un pārkāpumiem saistībā ar obligātā akciju piedāvājuma izteikšanu Finanšu un kapitāla tirgus komisija var piemērot vienu vai vairākas sankcijas, tajā skaitā publiskā paziņojumā norādīt par pārkāpumu atbildīgo personu un pārkāpuma būtību; pieprasīt, lai par pārkāpumu atbildīgā persona nekavējoties izbeidz attiecīgo darbību; uzlikt soda naudu (juridiskajai personai – līdz 10 000 000 *euro* vai līdz pieciem procentiem no iepriekšējā finanšu gada kopējā apgrozījuma saskaņā ar iepriekšējā finanšu gada apstiprināto gada pārskatu vai līdz personas gūtu ienākumu vai novērsto iespējamo zaudējumu divkāršam apmēram, ja var noteikt pārkāpuma rezultātā gūtos ienākumus vai novērst iespējamos zaudējumus, bet fiziskai personai – līdz 2 000 000 *euro* vai līdz personas gūto ienākumu vai novērsto iespējamo zaudējumu divkāršam apmēram, ja var noteikt pārkāpuma rezultātā gūtos ienākumus vai novērstos iespējamos zaudējumus) par informācijas atklāšanas pārkāpumiem vai līdz 700 000 *euro* par pārkāpumiem saistībā ar obligātā akciju atpirkšanas piedāvājuma izteikšanu.

Ieviešot Eiropas Parlamenta un Padomes 2014. gada 16. aprīļa Direktīvu 2014/57/ES par kriminālsodiem par tirgus ļaunprātīgu izmantošanu (tirgus ļaunprātīgas izmantošanas direktīva) un, ņemot vērā, ka no 2016. gada 3. jūlija ir piemērojama Eiropas Parlamenta un Padomes 2014. gada 16. aprīļa Regula (ES) Nr. 596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (turpmāk – Regula Nr. 596/2014), tika paredzēta administratīvā atbildība par mazāk nopietniem Regulas Nr. 596/2014 pārkāpumiem. Tādējādi Finanšu un kapitāla tirgus komisija var piemērot vienu vai vairākas šādas sankcijas vai uzraudzības pasākumus (tostarp ievērojami palielināti arī sodi, un paredzētas citas sankcijas, kas var tikt piemērotas ieguldījumu pakalpojumu un ieguldījumu blakuspakalpojumu sniedzējiem) – pieprasīt, lai par pārkāpumu atbildīgā fiziskā vai juridiskā persona nekavējoties izbeidz attiecīgo darbību, uzlikt par pienākumu atmaksāt pārkāpuma rezultātā gūto ienākumu vai novērsto iespējamo zaudējumu, ja tos var noteikt, publiskā paziņojumā norādīt par pārkāpumu atbildīgo fizisko vai juridisko personu un pārkāpuma būtību, uz laiku apturēt vai anulēt ieguldījumu brokeru sabiedrībai izsniegto licenci ieguldījumu pakalpojumu un ieguldījumu blakuspakalpojumu sniegšanai vai aizliegt kredītiestādei sniegt ieguldījumu pakalpojumus un ieguldījumu blakuspakalpojumus, noteikt pagaidu aizliegumu ieguldījumu brokeru sabiedrības vai kredītiestādes valdes vai padomes loceklim vai citai fiziskajai personai, kura ir atbildīga par pārkāpumu, veikt tai noteiktos pienākumus ieguldījumu brokeru sabiedrībā vai kredītiestādē, atcelt no amata ieguldījumu brokeru sabiedrības vai kredītiestādes valdes vai padomes locekli vai aizliegt citai fiziskajai personai, kura ir atbildīga par pārkāpumu, veikt tai noteiktos amata pienākumus ieguldījumu brokeru sabiedrībā, ja minētās personas ir atkārtoti pārkāpušas Regulas Nr. [596/2014](http://eur-lex.europa.eu/eli/reg/2014/596/oj/?locale=LV) 14. vai 15. panta prasības, noteikt pagaidu aizliegumu ieguldījumu brokeru sabiedrības vai kredītiestādes valdes vai padomes loceklim vai citai fiziskajai personai, kura ir atbildīga par pārkāpumu, veikt darījumus savā uzdevumā. Soda nauda var tikt uzlikta līdz pārkāpuma rezultātā gūto ienākumu vai novērsto iespējamo zaudējumu trīskāršam apmēram, ja var noteikt pārkāpuma rezultātā gūtos ienākumus vai novērstos iespējamos zaudējumus.

Fiziskajai personai par Regulas Nr. [596/2014](http://eur-lex.europa.eu/eli/reg/2014/596/oj/?locale=LV) dažādu pantu pārkāpumiem ir paredzētas soda naudas šādos apmēros – par 14. vai 15. panta prasību pārkāpumiem līdz 5 000 000 *euro*, par 16. vai 17. panta prasību pārkāpumiem līdz 1 000 000 *euro*, par 18., 19. vai 20. panta prasību pārkāpumiem līdz 500 000 *euro.*

Juridiskajai personai par tādiem Regulas Nr. [596/2014](http://eur-lex.europa.eu/eli/reg/2014/596/oj/?locale=LV) pārkāpumiem paredzēta soda nauda šādos apmēros – par 14. vai 15. panta prasību pārkāpumiem līdz 15 000 000 *euro* vai līdz 15 procentiem no iepriekšējā finanšu gada kopējā apgrozījuma saskaņā ar iepriekšējā finanšu gada apstiprināto gada pārskatu (ja juridiskā persona ir mātes sabiedrības meitas sabiedrība vai šīs meitas sabiedrības filiāle, kura sagatavo konsolidēto finanšu pārskatu saskaņā ar [Gada pārskatu un konsolidēto gada pārskatu likumu](http://likumi.lv/ta/id/277779-gada-parskatu-un-konsolideto-gada-parskatu-likums), kopējo apgrozījumu veido iepriekšējā finanšu gada kopējais apgrozījums vai atbilstoša veida ienākumi, pamatojoties uz galējās mātes sabiedrības iepriekšējā finanšu gada konsolidētajos finanšu pārskatos uzrādīto), par [16.](http://likumi.lv/ta/id/277779-gada-parskatu-un-konsolideto-gada-parskatu-likums#p16) vai [17.](http://likumi.lv/ta/id/277779-gada-parskatu-un-konsolideto-gada-parskatu-likums#p17) panta pārkāpumiem līdz 2 500 000 *euro* vai līdz diviem procentiem no iepriekšējā finanšu gada kopējā apgrozījuma saskaņā ar iepriekšējā finanšu gada apstiprināto gada pārskatu (arī paredzot, ka, ja juridiskā persona ir mātes sabiedrības meitas sabiedrība vai šīs meitas sabiedrības filiāle, kura sagatavo konsolidēto finanšu pārskatu saskaņā ar [Gada pārskatu un konsolidēto gada pārskatu likumu](http://likumi.lv/ta/id/277779-gada-parskatu-un-konsolideto-gada-parskatu-likums), kopējo apgrozījumu veido iepriekšējā finanšu gada kopējais apgrozījums vai atbilstoša veida ienākumi, pamatojoties uz galējās mātes sabiedrības iepriekšējā finanšu gada konsolidētajos finanšu pārskatos uzrādīto), par [18.](http://likumi.lv/ta/id/277779-gada-parskatu-un-konsolideto-gada-parskatu-likums#p18), [19.](http://likumi.lv/ta/id/277779-gada-parskatu-un-konsolideto-gada-parskatu-likums#p19) vai [20.](http://likumi.lv/ta/id/277779-gada-parskatu-un-konsolideto-gada-parskatu-likums#p20) panta prasību pārkāpumiem līdz 1 000 000 *euro*.

Paredzēta informācijas par Finanšu un kapitāla tirgus komisijas piemēroto sankciju publiskošana - Finanšu un kapitāla komisija informāciju par sankcijām un uzraudzības pasākumiem, kas personām piemēroti, ievieto savā mājaslapā internetā, norādot ziņas par tās izdotā administratīvā akta apstrīdēšanu un pieņemto nolēmumu, kā vienīgo atkāpi paredzot tikai to, ka informāciju par piemērotajām sankcijām Finanšu un kapitāla tirgus komisija var publiskot, neidentificējot personu, ja pēc iepriekšēja izvērtējuma veikšanas konstatē, ka tās fiziskās personas datu atklāšana, kurai piemērota sankcija vai pasākums, nav samērīga vai arī fiziskās vai juridiskās personas datu atklāšana var apdraudēt finanšu tirgus stabilitāti vai uzsākta kriminālprocesa norisi vai radīt nesamērīgu kaitējumu iesaistītajām personām.

Nopietnos gadījumos, kā to paredz Eiropas Parlamenta un Padomes 2014. gada 16. aprīļa Direktīvas 2014/57/ES par kriminālsodiem par tirgus ļaunprātīgu izmantošanu (tirgus ļaunprātīgas izmantošanas direktīva) 3. panta 1. punkts un 5. panta 1. punkts, par iekšējās informācijas izmantošanu un tirgus manipulācijām ir paredzēta kriminālatbildība, veicot grozījumus likumā "Par Krimināllikuma spēkā stāšanās un piemērošanas kārtību", Krimināllikumā un Finanšu instrumentu tirgus likuma 84.1 pantā, kurš Finanšu instrumentu tirgus likumā ieviests ar 2016. gada 3. jūliju, paredzot atbildības sadalījumu (kad personai var piemērot administratīvo sodu, un kad personu var saukt pie kriminālatbildības).

**Revīzijas komitejas**. Kopš 2008. gada Latvijā kapitālsabiedrībām, kuru pārvedami vērtspapīri ir iekļauti regulētā tirgū, ir prasība par revīzijas komiteju izveidošanu (Finanšu instrumentu tirgus likuma 54.1 pants, kurš Finanšu instrumentu tirgus likumā tika ietverts ar grozījumiem Finanšu instrumentu tirgus likumā, kas stājās spēkā 2008. gada 25. jūnijā. Ieviešot Eiropas Parlamenta un Padomes 2014. gada 16. aprīļa Direktīvas, ar kuru groza Direktīvu 2006/43/EK, ar ko paredz gada pārskatu un konsolidēto pārskatu obligātās revīzijas prasības, Latvijā tika mainīts subjektu loks, uz kuriem attiecas prasības par revīzijas komiteju izveidošanu (piemēram, subjektu lokam tika pievienotas arī kredītiestādes un apdrošināšanas sabiedrības), bet vienlaikus tika noteiktas vairākas jaunas prasības gan attiecībā uz revīzijas komitejas uzdevumiem, prasībām tās sastāvam un revīzijas komitejas locekļiem. Ieviešot minētās direktīvas prasības tika veikti grozījumi Finanšu instrumentu tirgus likumā.

Likums "Grozījumi Finanšu instrumentu tirgus likumā" stājās spēkā 2017. gada 1. janvārī. Minētais likums paredz, ka revīzijas komitejas sastāvā jābūt vismaz trim locekļiem, no kuriem vismaz vienam ir jābūt sabiedrības padomes loceklim, bet pārējos ievēl sabiedrības akcionāru (dalībnieku) sapulce. Likums nosaka revīzijas komitejas ievēlēšanas kārtību, prasības revīzijas komitejas locekļiem, kā arī revīzijas komitejas uzdevumus, jo īpaši – ir noteikts informācijas apmaiņas pienākums ar kapitālsabiedrības padomi (ja kapitālsabiedrībai padome ir izveidota). Tāpat ir noteiktas revīzijas komitejas tiesības un atbildība, kā arī paredzēti izņēmuma gadījumi, kad kapitālsabiedrība var neveidot revīzijas komiteju (piemēram, visizplatītākā situācija kapitālsabiedrībās, kuru pārvedami vērtspapīri ir iekļauti regulētajā tirgū, - kad kapitālsabiedrībai jau ir revīzijas komitejai līdzvērtīga kapitālsabiedrības struktūra). Likums saglabā arī iespēju, kas bija spēkā kopš 2008. gada, mazajiem un vidējiem uzņēmumiem revīzijas komitejas uzdevumus uzticēt veikt kapitālsabiedrības padomei.

Revīzijas komitejas izveides mērķis ir kapitālsabiedrības gada pārskata (tajā skaitā konsolidētā gada pārskata), kapitālsabiedrības iekšējās kontroles, riska pārvaldības un iekšējās revīzijas sistēmas darbības efektivitātes, kā arī kapitālsabiedrības gada pārskata (tajā skaitā konsolidētā gada pārskata) revīzijas (pārbaudes) procesa uzraudzība. Veicot minēto uzraudzības procesu, revīzijas komitejas uzdevums ir arī sniegt kapitālsabiedrības padomei (ja tādas nav, tad sabiedrības akcionāru (dalībnieku) sapulcei) priekšlikumus gada pārskata (tajā skaitā konsolidētā gada pārskata) ticamības un objektivitātes nodrošināšanai, kā arī priekšlikumus kapitālsabiedrības iekšējās kontroles, riska pārvaldības un iekšējās revīzijas sistēmas trūkumu novēršanai.

Likums paredz tiesības Finanšu un kapitāla tirgus komisijai piemērot sankcijas un/vai uzraudzības pasākumus, ja kapitālsabiedrība, kuras pārvedami vērtspapīri ir iekļauti regulētajā tirgū, neievēro šā likuma un [Eiropas Parlamenta un Padomes 2014. gada 16. aprīļa Regulas (ES) Nr. 537/2014 par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK](http://eur-lex.europa.eu/legal-content/EN/TXT/?uri=celex:32014R0537) noteikumus par revīzijas komitejām, ar jaunajām prasībām Finanšu instrumentu tirgus likumā (148. panta astoņpadsmitā daļa un grozījumi Finanšu instrumentu tirgus likuma 150. pantā) paredzot stingrākas sankcijas likumu pārkāpušajai personai, nekā tās bija iepriekš, tostarp paredzētas Finanšu un kapitāla tirgus komisijas tiesības publicēt informāciju par sankcijām.

**Papildu rekomendācija Nr.2: *Uzlabot piemērošanu un izveidot trauksmes cēlēju aizsardzību.*** *Latvijai jāturpina sasniegtais, lai stiprinātu lietu par tirgus pārkāpumiem, tajā skaitā, iekšējās informācijas izmantošanu, izpildes efektivitāti un koordinēšanu, kas ir būtiski, lai palielinātu uzticēšanos Latvijas kapitāla tirgum. Šiem centieniem jāietver arī atbilstošu ziņošanas kanālu izveide un trauksmes cēlēju aizsardzība, ņemot vērā svarīgo lomu, kas trauksmes cēlējiem ir pārkāpumu identificēšanā.*

**Kapitāla tirgus pārkāpumu novēršana.** Likums"Grozījumi Finanšu instrumentu tirgus likumā" stājās spēkā 2016. gada 29. jūnijā. Ar minēto likumu tiek pārskatītas sankcijas, kuras Finanšu un kapitāla tirgus komisija var piemērot informācijas atklātības vai akciju atpirkšanas piedāvājumu prasību neievērošanas gadījumā. Tāpat minētais likums uzlabo līdzšinējo akciju atpirkšanas piedāvājuma regulējumu, nosakot gan gadījumus, kad uzskatāms, ka personas rīkojas saskaņoti, ja vien tās Finanšu un kapitāla tirgus komisijai nepierāda pretējo, kā arī paredzot konkrētus vairākus izņēmuma gadījumus, kad obligāto akciju atpirkšanas piedāvājumu var neizteikt.

Kā izriet no iepriekš minētā, ar 2016. gada 3. jūliju noteikti administratīvie sodi par iekšējās informācijas izmantošanu un tirgus manipulācijām, ja personas izdarītais pārkāpums nav tik nopietns gadījums, par kuru ir paredzēta kriminālatbildība.

2016. gada 1. martā spēkā stājās likums "Grozījumi Krimināllikumā", ar kuru tiek veiktas izmaiņas atbildībā par iekšējās informācijas nelikumīgu izmantošanu un manipulācijām finanšu tirgos (jauns pants Krimināllikumā - Krimināllikuma 193.2 pants, vienlaikus veicot grozījumus Krimināllikuma 193. pantā, kurā iepriekš bija paredzēta atbildība par iekšējās informācijas izmantošanu un tirgus manipulācijām). Minētais likums paredz, ka par iekšējās informācijas nelikumīgu izmantošanu finanšu tirgos, ieteikšanu citai personai vai citas personas pamudināšanu iesaistīties iekšējās informācijas nelikumīgā izmantošanā finanšu tirgos, kā arī par manipulācijām finanšu tirgos, ja ar to radītas smagas sekas (ar ''smagām sekām'' aizstājot ''būtisko kaitējumu'', kas kā kvalificējošais apstāklis atbildībai bija iepriekš), soda ar brīvības atņemšanu uz laiku līdz četriem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu. Vienlaikus 2016. gada 1. martā spēkā stājās likums "Grozījumi likumā "Par Krimināllikuma spēkā stāšanās un piemērošanas kārtību"", ar kuru tiek noteikti gadījumi, kad ir ''smagas sekas'' Krimināllikuma 193.2 panta izpratnē. Minētais likums paredz, ka atbildība par [Krimināllikuma](http://likumi.lv/ta/id/88966-kriminallikums) [193.2 pantā](http://likumi.lv/ta/id/88966-kriminallikums#p193.2) paredzēto noziedzīgo nodarījumu, kas izraisījis smagas sekas, iestājas, ja iegūtā peļņa, novērstie zaudējumi, iesniegto rīkojumu kopējais apmērs, izmantoto finanšu instrumentu vai tūlītēju preču darījuma līgumu vērtība vai izmantoto līdzekļu kopējā summa noziedzīga nodarījuma izdarīšanas brīdī pārsniedz 50 tai laikā Latvijas Republikā noteikto minimālo mēnešalgu kopsummu.

Lai ieviestu Komisijas 2015. gada 17. decembra Īstenošanas Direktīvu (ES) par Eiropas Parlamenta un Padomes Regulu (ES) Nr. 596/2014 attiecībā uz ziņošanu kompetentajām iestādēm par faktiskajiem vai iespējamajiem minētās regulas pārkāpumiem, Finanšu un kapitāla tirgus komisija ir pieņēmusi noteikumus, kas paredz kārtību, kādā personas var ziņot par gadījumiem, kad pārkāptas prasības, kas izriet no Regulas Nr. 596/2014. Minētie noteikumi paredz, ka Finanšu un kapitāla tirgus komisijai ir pienākums nodrošināt tās personas, kura sniegusi informāciju par potenciālajiem pārkāpumiem, konfidencialitāti un datu aizsardzību.

**Trauksmes cēlēju aizsardzība**. Norit darbs pie likumprojekta "Trauksmes cēlēju aizsardzības likums" izstrādes. Likumprojekta mērķis ir radīt vienotu tiesisko ietvaru trauksmes celšanai un trauksmes cēlēju aizsardzībai gan valsts, gan privātajā sektorā. Likumprojekts ņem vērā ESAO Korporatīvās pārvaldības komitejas izteikto rekomendāciju, un atsauce uz attiecīgo rekomendāciju ir ietverta arī likumprojekta anotācijā. Ņemot vērā minēto rekomendāciju, likumprojektā ir ietverts pants, kas paredz pienākumu izveidot iekšēju ziņošanas kanālu, lai varētu saņemt trauksmes cēlēju ziņojumus un tos izskatīt. Minētais pienākums attiecas uz publiskās personas (vai valsts un pašvaldību) institūcijām un privāto tiesību juridiskajām personām (komercsabiedrībām, biedrībām) ar vairāk nekā 50 darbiniekiem (līdzīgi kā Nīderlandē un Francijā). Papildus šis pants paredz izvirzīt uzticības personu vai struktūru, piemēram, arodbiedrību, kas konsultētu potenciālos trauksmes cēlējus un arī izskatītu to sniegtos ziņojumus. Likumprojekts definē "trauksmes cēlēju" un "trauksmes celšanu" un aizliedz trauksmes cēlējiem radīt nelabvēlīgas sekas, kā arī nodrošina trauksmes cēlēju konfidencialitāti un paredz administratīvo atbildību par nelabvēlīgu seku radīšanu trauksmes cēlējiem. Prasības par nelabvēlīgu seku radīšanu trauksmes cēlējiem tiks izskatītas tiesā.

Likumprojektu ir izstrādājusi Valsts kanceleja sadarbībā ar darba grupu, kas izveidota trauksmes cēlēju aizsardzības regulējuma izstrādei. 2016. gada ietvaros valsts institūcijas un nevalstiskā sektora pārstāvji snieguši virkni komentāru par izstrādāto likumprojektu, kas ir ņemami vērā likumprojekta saskaņošanas gaitā.

Pirmā likumprojekta versija tika izsludināta Valsts sekretāru sanāksmē 2015. gada decembrī. Pēc tam likumprojekts divreiz izskatīts Valsts sekretāru sanāksmē (2016. gada oktobrī un decembrī). Saskaņā ar 2016. gada 15. decembra Valsts sekretāru sanāksmes protokollēmumu (prot. Nr. 49 29. §), likumprojekts ir iesniegts izskatīšanai Ministru kabineta komitejas sēdē.

Tieslietu ministra p.i. Kaspars Gerhards

25.01.2017. 11:00

4481

B.Lielkalne 67036949

[baiba.lielkalne@tm.gov.lv](mailto:baiba.lielkalne@tm.gov.lv)

D.Obuka 67036833,

[daina.obuka@tm.gov.lv](mailto:daina.obuka@tm.gov.lv)

L.Ozola 67046147,

[liene.ozola@tm.gov.lv](mailto:liene.ozola@tm.gov.lv)